รองโต้งเชื่อรีดเงินแบงก์หาข้อยุติได้
“กิตติรัตน์” ขอดูใจ ธปท.ธนาคารพาณิชย์ สรุปจ่ายเงินใช้หนี้กองทุนฟื้นฟูฯ 1.14 ล้านล้าน
24 ม.ค. 2555

“กิตติรัตน์” ขอดูใจ ธปท.ธนาคารพาณิชย์ สรุปจ่ายเงินใช้หนี้กองทุนฟื้นฟูฯ 1.14 ล้านล้าน
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า ขอเอาใจช่วยให้ธนาคารแห่งประเทศไทย (ธปท.) และธนาคารพาณิชย์ ตกลงกันในเรื่องการเก็บเงินนำส่งเพื่อนำไปใช้หนี้กองทุนเพื่อการฟื้นฟูและพัฒนาระบบสถาบันการเงิน 1.14 ล้านล้านบาทให้ได้ เพื่อที่เมื่อกฎหมายมีผลบังคับใช้จะสามารถดำเนินการได้ทันที
“ผมเห็นด้วยกับสมาคมธนาคารไทย ที่ออกแถลงการณ์ไม่เห็นด้วยที่จะต้องส่งเงินมากกว่า 0.4% ของเงินฝาก ซึ่งรัฐบาลจะลดการเก็บเงินเข้าสถาบันคุ้มครองเงินฝากที่เก็บอยู่ 0.4% ของเงินฝาก เหลือจนน้อยมาก เพื่อให้ ธปท.เริ่มเก็บเงินไปใช้หนี้ ซึ่งอัตราที่เรียกเก็บใหม่ก็จะใกล้เคียงกับที่ถูกเรียกเก็บเดิม” รองนายกฯ กล่าว
อย่างไรก็ตาม นายกิตติรัตน์ กล่าวว่า ไม่เห็นด้วยกับแถลงการณ์ของสมาคมธนาคารไทย ที่บอกว่าไม่ได้รับความยุติธรรม เพราะหากไม่ได้รับความยุติธรรม ก็แสดงว่าไม่ได้รับมานานแล้ว ไม่ใช่เพิ่งมาไม่ได้รับ และที่ผ่านมาได้หารือกับ นายชาติศิริ โสภณพนิช กรรมการผู้จัดการใหญ่ ธนาคารกรุงเทพ ประธานสมาคมธนาคารไทย ก็ได้รับการยืนยันว่า จะช่วยดู ช่วยคิดในเรื่องนี้ เพื่อให้ได้ข้อสรุปที่ชัดเจน
แหล่งข่าวจากกระทรวงการคลัง เปิดเผยว่า หาก ธปท.ดำเนินการเรื่องนี้ไม่สำเร็จ ก็ถือว่าบกพร่องต่อหน้าที่